SKRIFTLIG FORESPØRGSEL E-3077/00

af Erik Meijer (GUE/NGL) til Kommissionen

(2. oktober 2000)

Om: Salg via internet af stoffer til konsum, der i USA betragtes som skadelige

1. Har Kommissionen kendskab til en rapport udgivet af Associated Press den 7. september, der blev offentliggjort på websiden af Discovery Health: Health News på:

http://www.discoveryhealth.com./DH/ihtIH/EMDSC000/333/333/296934.html

med titlen FDA Cracks Down on Laetrile Resurgence, der omtaler et i USA udbredt produkt under navnene Laetrile, Amygdaline, og Vitamine B17, der udbredes af organisationer som navnlig World Without Cancer Inc, Health World International Inc, og Health Genesis Corp?

2. Kan Kommissionen bekræfte, at Laetrile blandt andet indeholder abrikoskerner som ifølge en gammel folketro er et middel til forebyggelse af kræft? Har Kommissionen kendskab til, i hvilket omfang abrikoskerner kan bidrage til at forebygge eller forårsage kræft? Hvorvidt påvirkes disse egenskaber hos abrikoskerner positivt eller negativt af andre stoffer, der er indeholdt i Laetrile?

3. Har Kommissionen kendskab til den kampagne, som fødevare- og lægemiddelinstituttet (FDA) under De Forenede Staters regering fører mod handlen med Laetrile, en kampagne der føres, fordi man går ud fra, at denne substans er kræftfremkaldende og desuden kan forårsage cyanidforgiftning? Har Kommissionen en holdning for eller imod denne negative bedømmelse og det deraf resulterende forbud mod salg i De Forenede Stater?

4. Salget af Laetrile fortsættes nu via Internettet og bliver derfor i stigende grad tilgængeligt på det europæiske marked. Også andre stoffer til konsum, hvis positive eller skadelige virkning ikke er fastslået, forhandles på denne måde. Deler Kommissionen FDA's bekymring, og anser den derfor sådanne stoffer for at være skadelige for de europæiske forbrugere?

5. Hvis spørgsmål 4 besvares bekræftende, er Kommissionen så i betragtning af dette problems grænseoverskridende karakter rede til at fremme en samordnet aktion mellem medlemsstaterne og ansøgerlandene for at oplyse de europæiske forbrugere om eventuel påvist skadelig virkning af stoffer til konsum der fås via Internet?

Svar afgivet af Erkki Liikanen på Kommissionens vegne

(23. november 2000)

Kommissionen er klar over de mulige sundhedsrisici for europæiske borgere, der hidrører fra internetsalg af lægemidler, navnlig hvor sådanne stammer fra virksomheder hjemmehørende uden for Europa.

I mere end 20 år har produkter på basis af laetril navnlig i USA været tilbudt som alternativ til den traditionelle behandling af kræft. Undersøgelser af disse produkter har vist, at disse ikke har nogen kræfthelbredende virkning, samt at produkterne i visse tilfælde endog kan være giftige. På grund af den manglende effektivitet og bivirkninger forårsaget af frigivelsen af cyanid er der ikke blevet givet tilladelse til markedsføring af disse produkter.

USA's Food and Drug Administration (FDA) er i færd med at træffe foranstaltninger med henblik på at bringe fremstilling, tilberedning, distribution og markedsføring af samt reklame for produkter fremstillet på basis af laetril eller abrikoskerner til ophør. Produktet Laetrile er forbudt af FDA og det er ikke tilladt at sælge det som lægemiddel i EU.

Tilladelse af, reklame for samt distribution og salg af lægemidler er inden for Europa underlagt et antal EU-særdirektiver, der omfatter salg af sådanne produkter ad elektronisk vej lige så vel som mere konventionelle salgsformer. Endvidere indeholder Europa-Parlamentets og Rådets for nylig vedtagne direktiv 2000/31/EF af 8. juni 2000 om visse retlige aspekter af informationssamfundstjenester, navnlig elektronisk handel, i det indre marked (Direktivet om elektronisk handel)(1), krav om transparens og effektiv kontrol i den medlemsstat, hvor online-tjenesteyderen er etableret, samt om administrativt samarbejde mellem medlemsstaterne.

Hertil kommer, at apotekerne i forbindelse med levering af lægemidler på recept naturligvis er underkastet deres egne faglige organisationers adfærdsbestemmelser.

Som det ærede parlamentsmedlem påpeger, øger Internettets globale karakter imidlertid mulighederne for reklame for og salg af lægemidler til europæiske forbrugere fra operatører i tredjelande, der således undgår de kontrolforanstaltninger, som disse EU-direktiver tilbyder. Kommissionen har indledt et samarbejde med medlemsstaternes relevante myndigheder for at tage hånd om dette problem. I denne sammenhæng anbefaler Kommissionen bl.a. fremme af adfærdskodekser og mulig brug af oplysningskampagner over for forbrugerne.

(1) EFT L 178 af 17.7.2000.